CLINIC HOND CRI NIERDIEET 7,5 KG Uw dierenspeciaalzaak aan huis! www.pdbestel.nl
€ 42,95 45,60 per besteleenheid
2 = 43,42 euro
4 = 41,84 euro Perd, soldaat oplaas herenig | News24
Perd, soldaat oplaas herenig
Perd en soldaat in Russellweg, Port Elizabeth, is uiteindelik herenig. Meer as ’n jaar nadat dié gedenkbeeld deur vandale onder die vaandel van die EFF beskadig is en die soldaat vir veiligheid verwyder is, het ’n groep NMMU-studente die opdrag ontvang om die beeld te restoureer. Justin Lucas, Nickey Liebenberg en Le Roux Hennop het gister die beeld help opknap. Foto: Werner Hills
NÁ meer as ’n jaar op sy eie is die perd wat in Russellweg in die Baaise middestad wag staan, met sy soldateruiter herenig.
Dit is te danke aan ’n groep studente van die Nelson Mandela Metropolitaanse universiteit (NMMU), wat deur die Mandelabaai-ontwikkelingsagentskap (MBDA) en die munisipaliteit ingespan is om die beeld te restoureer.
Die munisipaliteit het die soldaat, wat vir 110 jaar langs die perd gekniel het, verlede April vir veiligheid verwyder, nadat vandale, onder die vaandel van die EFF, dié beeld – opgerig ter nagedagtenis aan die perde wat in die Anglo-Boereoorlog omgekom het – beskadig het.
Hy is Vrydag stil-stil op sy plek voor die perd terugbesorg.
“Ons wou dit stil hou, want die gom vat ’n rukkie om droog te word, en ons wou nie besoekers lok in dié tyd nie,” het David Jones, NMMU-dosent in beeldhouwerk, verduidelik.
Jones is ook die koördineerder van die NMMU-beeldhougroep, wat hoofsaaklik uit studente in beeldhouwerk bestaan. Dié groep is aangestel om die beeld, perd en al, te restoureer.
Die taak sal waarskynlik minstens nog ’n maand neem om te voltooi, het Jones gesê.
“Ons het die duike uit die soldaat se helm verwyder en hom skoongemaak en geverf. Die volgende deel is om die perd se saal te vervang en dié beeld ook op te knap, maar dit sal ons in Russellweg doen, sonder om die beeld te skuif.”
Dit is ook goeie ervaring vir die studente om aan die projek te werk, voeg Jones by.
“Dit is soos praktiese werksondervinding om by hul studies te voeg. By die universiteit leer hulle van die mag van beelde omdat elke beeld – dié een ingesluit – baie betekenis inhou.”